Teks Labib orizinal—En zistwar vreman enportan\nLIR AN Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Basque Batak (Karo) Batak (Toba) Biak Bicol Bislama Brazilian Sign Language Bulgarian Cambodian Catalan Cebuano Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Drehu Dutch Ecuadorian Sign Language Efik Emberá (Catío) English Esan Estonian Ewe Fijian Finnish Fon French Ga Galician Georgian German German Sign Language Greek Greenlandic Guarani Haitian Creole Hausa Hebrew Hiligaynon Hmong (White) Hungarian Hunsrik Iban Icelandic Igbo Iloko Indonesian Isoko Italian Italian Sign Language Japanese Javanese Kabiye Kabuverdianu Kachin Kalanga (Botswana) Kamba Karen (S'gaw) Kazakh Khakass Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Kreol Seselwa Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese (Brazil) Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quichua (Chimborazo) Quichua (Imbabura) Quichua (Tena) Rarotongan Romanian Romany (Vlax, Russia) Runyankore Russian Russian Sign Language Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Talian Tandroy Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Wayuunaiki Welsh Xhosa Yoruba Zande Zulu\nLabib i vreman diferan avek okenn lezot liv relizye. Depi plizyer syek, krwayans plizyer milyon dimoun i baze lo Labib. Deplis, Labib i sa liv ki’n ganny plis etidye e kritike ki okenn lezot liv.\nPar egzanp, serten spesyalis Labib i dir ki bann Labib modern ki nou annan konmela pa parey avek bann kopi orizinal Labib. En profeser larelizyon ti dir, “Nou zis pa konnen si sa teks Labib ki nou annan la konmela i egzakteman parey bann kopi orizinal. I annan bokou fot dan bann Labib modern e laplipar zot ti ganny rekopye plizyer syek apre ki Labib orizinal ti’n fini ganny ekrir. I evidan ki sa bann kopi Labib i diferan dan plizyer fason avek bann kopi orizinal.”\nAkoz zot krwayans relizye, serten i dir ki Labib pa egzakt. Par egzanp, fanmir Faizal ki pa Kretyen ti ansenny li ki Labib i en liv sakre me ki i’n ganny sanze. Faizal i dir, “Sanmenm ki ler dimoun ti koz avek mwan lo Labib, mon ti ezite pour ekoute akoz mon ti mazinen ki zot Labib in ganny sanze e i pa sa enn orizinal.”\nEski i enportan si Labib in sanze oubyen non? Bon, reflesir lo sa bann kestyon: Eski ou pou annan konfyans dan bann zoli promes ki dan Labib, si ou pa konnen si sa bann promes ti vreman dan teks Labib orizinal? (Romen 15:4) Eski ou pou servi bann prensip Labib pour fer bann desizyon enportan konsernan ou travay, fanmir oubyen ladorasyon si ou pa asire ki Labib modern i bann kopi egzakt Labib orizinal?\nMenm si Labib orizinal nepli egziste, nou ankor kapab etidye bann vye kopi Labib e i annan plizyer milye sa bann kopi. Ki mannyer sa bann vye kopi Labib in sirviv malgre letan, lopozisyon ek zefor pour sanz son mesaz? Lefet ki sa bann kopi orizinal in sirviv, ki mannyer sa in ranforsi ou konfyans ki sa Labib modern ki nou annan i egzakt? Egzamin larepons sa bann kestyon dan sa bann lartik ki swiv.\nPartaze Partaze En zistwar vreman enportan


Konstitisyon Sesel: Labib (oswa liv) ki sak zanfan, adilt merit konnen\nTi en bon linisyativ pour MNA Baie Ste Anne Praslin Onorab Churchill Gill demande ki Lasanble Nasyonal i aprouv en mosyon ki sizere ki gouvernman i fer laprantisaz Konstitisyon pli profon dan lekol anba Ledikasyon Sivik.\nParey en Labib oswa en liv ki ganny respekte, bokou dimoun i fer referans me pa bokou ki lir. Alor si zanfan lekol i ganny sa sans aprann Konstitisyon zot pei, ya ede pour zenerasyon ki pe leve konn pli byen zot drwa e responsabilite, ya ed zot vin pli patriotik e konpran pli byen ki fason pei i fonksyonnen baze lo konteni son Konstitisyon.\nBrans Lezislativ in annan en devwar pour kontribye anver sa ledikasyon ki ava ed prosen zenerasyon ki la e bann ki pe vini azir koman pli bon sitwayen.\nPrezantater mosyon, Onorab Gill ti dir ki: “Lobzektif pli enportan mon soumisyon se ki, dan en lavenir pros, nou ava pe garanti, avek en gran lafyerte, ki nou annan en nouvo zenerasyon, zonm, fanm, ki bokou pli edike lo konteni lalwa siprenm Sesel.”\nI ti dir ki in ariv ler pour lafanmir kot lakour, koz en lot size ek zanfan apard zis size akademik, tel ki lalwa siprenm pei ki kapab anmenn en dyalog enteresan.\n“Annou nou tou konmans sa legzersis vreman enportan pour nou pei e zenerasyon fitir…annou pa tarde donn nou zanfan sa konesans enportan, pour zot devlop bon konprenezon, bon respe, bon baz pour pran relev avek nou bann lezislater ozordi. Ler sa pou arive, nou pou war nesans en nouvo zenerasyon ki pou anmenn Sesel lo sa lot some.”\nOnorab Gill ti sit tou bann sapit Konstitisyon Sesel ki pou donn konesans nou bann zanfan.\nOnorab ti ganny sipor tou son bann koleg, e bann MNA LDS menm si zot pa’n kapab anpes zot larogans gat zot lentervansyon. Onorab Bernard Georges ti kapab malgre sa dir ki “zeneralman Sesel i annan en bon Konstitisyon.”\nTou bann MNA Lepep ti koze e nou selekte detrwa tel ki Onorab Basil Hoareau ti dir ki “si noule nou zenn pran larelev demen, si noule zot pran bann rol enportan, e pour zot vinabou desarz zot responsabilite, nou bezwen prepar zot. Fodre ki zot konpran konstitisyon a en laz pli boner posib. Zot a ede fer nou pei vin pli demokratik. Nou pa pe dir zot vin ekspert me zot a ganny enspire par nou Konsitisyon. Nou pep a vin gardyen nou Konstitisyon. Nou politik a vin plis patriotik ki partizan.”\nOnorab Herminie ti dir ki Konstitisyon a montre nou zanfan lekel ki’n fer vre sanzman pozitiv dan pei o kour sa 40 a 50 an pase. Lekel ki ti rod laliberte pour nou pep. E pa les zot ganny anbete par nenport ki. Oswa pour dir tou sa ki SPPF/Parti Lepep in fer ti mal.\nMNA Anse Royale Onorab Lemiel ti koz lo lenportans konnen e respekte bann senbol nasyonal. I ti osi dir ki in atraver son resers dekouver ki Minister Ledikasyon i deza pe fer son bout kot i konsern laprantisaz konstitisyon menm si i annan lespas pour fer plis. I ti dir ki reform ledikasyon an 2009-2010 ti fer provizyon pour laprantisaz konstitisyon, e an 2012 ansyen Prezidan James Michel ti demande ki sa size i al pour 40 minit dan lekol. E Vis Prezidan pei sa lepok ti ofer Minister Ledikasyon versyon senplifye Konstitisyon distribye kot tou lenstitisyon edikasyonel dan pei.\nOnorab Valmont ti osi koz lo bann senbol nasyonal e sa nesesite pour et patriotik. Donk pour edik bann zanfan lo Konstitisyon e byen boner enkilke dan zot sa valer fondamantal. I ti dir ki preanbil Konstitisyon i sitan enportan e merit enspir bann zanfan.\nOnorab Aglae, MNA Port Glaud ti dir ki Konstitisyon ki donn Lasanble sa sans pour egziste. Li ki rasir lazistis sosyal e tou son drwa ki en Seselwa i annan. I ti dir ki Konstitisyon i donn drwa prive en sitwayen e ki drwa en lot i konmanse kot enn i fini. Pareyman drwa lekspresyon pa merit afekte drwa en lot.\nOnorab Chantal Ghislain ti dir ki fodre fer atansyon akoz dimoun pe konmans plere akoz zot pe rode kote Sesel pe ale. I nepli annan konpasyon pour kanmarad. I ti demande ziska ki tan sa pou kontinyen, kot par egzanp en madanm pe denigre en lot piblikan, memn si obor li i annan son manman, son ser. Onorab ti dir ki nou merit retourn dan nou Konstitisyon, e lir nou preanbil e viv sa bann valer.\nOnorab Sebastien Pillay ti dir ki deba lo sa mosyon i donn Lasanble en loportinite pour ede sanz latitid e menm fason fer politik dan pei. I ti koz lo son drwa a lekspresyon, e onorab ti demann son bann koleg lo lot kote latab si zot servi sa drwa byen. I ti osi koz lo sa sans patriotik ki Konstitisyon i propaze e in demann bann MNA pour sanz langaz anver kanmarad. I ti dir ki menm si LDS pe servi rezilta 15 lo 10 koman en laviktwar, sa rezilta pour li i en pwen referans- ki i en levennman zis parey nenport ki levennman ki arive e ki Konstitisyon i permet annan e apresye sa moman. E ki pour anmenn sa laprantisaz dan lekol a ed zanfan apresye bann valer ki trouve dan Konstitisyon.\nLider pour Zafer Gouvernman ti pran laparol dernyen, apre ki tou son bann MNA in koze. I ti koz lo Konstitisyon koman en dokiman vivan. Ki ganny amande avek letan ki evolye. “Dan Sesel pa en leksepsyon. Nou’n sanze dan diferan moman nou listwar. I’n ganny amande e amelyore pour reflekte letan modern e zenerasyon aktyel. Bann zanfan fodre ki zot konn Konstitisyon pour zot osi en zour amelyor li pour reflekte zot lepok. Sansan lemonn pou pas devan zot e zot pou reste an aryer. Dan 1er, 2enm e 3enm Repiblik, in annan bon keksoz ki’n antre dan Konstitisyon. En gran mazorite nou popilasyon ti dakor. La nou pe demande ki nou anmenn Konstitisyon pli pre ek nou pep. Kot nou zanfan, pour ki nou tou ansanm nou kapab desarz nou responsabilite dan nou pei pli byen.”


Zabitan, propriyeter biznes Fairyland i eksprim konsern lo nivo tapaz kot nouvo carpark - Seychelles Nation\nZabitan, propriyeter biznes Fairyland i eksprim konsern lo nivo tapaz kot nouvo carpark | 16 November 2020\nPlizyer zabitan ek propriyeter biznes Fairyland Anse Royale in eksprim konsern lo lentansite tapaz, sirtou lanmizik for, sorti lo nouvo carpark bor lanmer dan sa landrwa sirtou dan aswar ek dan wikenn.\nZot dir ki sa sitiasyon pe vin deplizanpli entolerab e pe afekte zot.\nSemenn pase, manm elekte Lasanble Nasyonal pour Anse Royale, Sylvanne Lemiel, ti anmenn ansanm dan sa landrwa reprezantan plizyer lazans konsernen enkli lapolis ek lanvironnman pour zwenn avek sa bann zabitan ek propriyeter biznes pour diskit sa sitiasyon e trouv meyer solisyon pour sa nwizans.\nSa bann dimoun ek proriyeter biznes ki santi zot pe ganny afekte i dir sa problenm in konmanse depi ler sa morso lans anfas avek lotel Le Relax ek lezot pti letablisman touristik, in ganny amenaze e en nouvo miray ek carpark in ganny fer e konmans ganny servi par manm piblik depi detrwa mwan pase.\nAvek viziter dan nou pei ki tre rar i annan biznes ki pe perdi sa detrwa kliyan ki zot gannyen akoz serten zot kliyan i deside check out lo selman 3enm zour zot sezour akoz zot dir zot pa kapab dormi avek tapaz lanmizik ki entolerab.\nEn lot zabitan i dir ki tapaz lanmizik i ale ziska granmaten e i ti a swete ki ti ava annan plis lord dan sa landrwa pour anpes sa bann tapaz lanmizik sorti dan bann loto ki vin park la.\n“Nou pou bezwen trouv en solisyon pour sa problenm ki’n konmans pti a pti e la pe agrave e pe sot balizaz. Menm problenm nou pe gannyen kot legliz Katolik kot laba osi obor lanmer dimoun i zis servi bann lespas vag pour vin fer en kantite tapaz e enteronp vwazinaz e menm zour pret letan i vin dir zot aret fer tapaz. Laba osi lapolis pe ganny difikilte me in annan serten larestasyon e mon pe ankouraz lapolis pour ranforsi sa lalwa pour anpes dimoun groupe,” Madanm Lemiel in dir.\nDepartman Lanvironnman li i dir ki sa bann problenm parey zot gannyen enpe partou lo Mahé me zot pe anvizaze met bann bord pour endik dimoun ki mannyer pour pli byen servi sa landrwa tandis ki reprezantan lapolis Asistan Sirentandan Antoine Denousse i dir lapolis pe entansifye son patrol dan sa bann landrwa e pe aret dimoun kot i neseser.\n“Si keksoz pa amelyore nou pe mazin menm met lasenn pour ferm sa carpark aswar pour fer ki dimoun napa akse avek,” Msye Denousse in dir.\nMe pour bann dimoun ki servi byen sa landrwa san vin bwar lalkol la, Msye Denousse i dir sa pa pou en problenn me lapolis i la pour ranforsi lalwa.\nBann portre ki akonpanny lartik i montre sa rankont ki bann lotorite ti gannyen avek propriyeter biznes dan sa landrwa.\nPhotos: Sylvanne Lemiel\nNominations open for young people to join Commonwealth Youth Council | 20.01.2021


Lafwar ek legzibisyon i promot tenm nasyonal\nSa i en lafwar ek legzibisyon i en loportinite pour piblik ganny plis lenformasyon lo bann diferan servis ki Minister Lanplwa ek Devlopman Resours Imen i ofer e osi fer laplikasyon pour ganny en lanplwa.\nSeremoni louvertir ti deroul dan prezans Vis-Prezidan Danny Faure, Minis Dezinyen Vincent Meriton, lezot minis, manm kor diplomatik ek lezot envite. Osi prezan ti en gran nonm zanfan lekol.\nSe Minis pour Lanplwa ek Devlopman Resours Imen Idith Alexander ki ti ofisyelman ouver sa lafwar kot i ti dir ki in annan en gran progresyon dan devlopman ekonomik Sesel, me ki sa in ozordi fer ki i annan en pli gran demann pour travayer.\n«Nou rikord i montre ki lamazorite dimoun ki san en lanplwa se bann zenn e bokou pozisyon ki pe ganny okipe par travayer etranze i kapab ganny ranplase selman si nou annan sa volonte pour travay. Lendistri pe demann nivo kalifikasyon pli eleve e pli profesyonnel. Nou bezwen alor ranforsi nou bann sistenm formasyon pour kontinyen fasilit lentegrasyon bann zenn dan lemonn travay,» Minis Alexander ti dir.\nLo size bann loportinite ki egziste pour bann zenn, Minis Alexander ti fer resorti ki progranm formasyon ki son minister i ofer in osi ganny revwar e i aprezan ofer formasyon dan domenn lagrikiltir ek konstriksyon pour ankouraz bann zenn ki pa’n reisi ganny en plas dan en lenstitisyon pos-segonder pour ganny en lot loportinite pour devlop zot karyer.\n«Bann lazans lanplwa prive in osi ganny etabli pour kontinyelman plas bann dimoun ki san en travay. An 2012, plis ki 2000 plasman ti ganny fer par sa bann lazans. Mon minister in osi desantraliz son servis lo nivo distrik an kolaborasyon avek lazans lanplwa prive ek lazans proteksyon sosyal pour asire ki bann dimoun ki san en lanplwa i ganny plase o pli vit posib.»\nMinis Alexander ti azoute ki aktivite Komite Tenm Nasyonal pou kontinyen pandan lannen pour promouvwar konsep travay dir, pour demontre ki se atraver travay dir ek determinasyon ki nou pou reisir.\nApre sa, bann envite ti kapab vizit bann diferan stall ki ti’n ganny monte pour sa lokazyon par diferan landrwa travay ek lorganizasyon tel ki Savoy Group, Konsey Nasyonal Lazenes Sesel, lazans Job Plus, Lotorite Lapes Sesel, lazans HEG, Eden Island, IOT, parmi plizyer lezot ankor.\nSa lafwar ek legzibisyon i kontinyen ozordi ziska 3er apremidi pour manm piblik vin vwar.\nTi osi ganny anonse yer ki Komite Tenm Nasyonal pou byento lans en konpetisyon poster pour bann etidyan segonder ek pos-segonder. Sa i avek bi edik zot lo tenm nasyonal e osi permet zot pour enterpret li dan zot prop fason. Plis detay lo sa konpetisyon pou disponib byento.\nNou seri portre i montre bann envite pe vizit bann stall apre seremoni louvertir yer.


tuesday-22nd-december-2015- – The National Assembly of Seychelles\nHome » Verbatim » Verbatim - Third Term 2015 » tuesday-22nd-december-2015-\nBonzour tou bann Manm Lasanble Nasyonal. Bonzour tou bann ki pe ekout nou dan lakour.\nMon oule welcome back bann Manm Lasanble Nasyonal ki ti’n al lo en recess akoz Eleksyon Prezidansyel in pli long ki nou tou nou ti ekspekte, me ozordi nou bezwen zwenn pou nou termin serten biznes enportan pour ki pei i kapab fonksyonnen.\nPremye keksoz ki nou pou fer ozordi se nou ava pran First Reading Appropriation Bill.\nASSISTANT CLERK, MS LUISA WAYE-HIVE\nThis Act may be cited as the Appropriation Act, 2015.\nBon. Dezyenmman, nou annan nou en seri Mosyon ki pou aprouv nouvo Gouvernman e bann Minis. E parey i tradisyon, sa bann Mosyon pou ganny prezante par Leader of Government Business.\nNou pou al dan sa fason. Leader of Government Business pou prezant Mosyon enn par enn. Savedir, sak Minis ki’n ganny nominen pour laprouvasyon. Apre pou annan en deba lo Cabinet an antye, savedir tou Minis ansanm. E ler in fini annan deba, nou ava pran vot lo sak Minis enn par enn. I kler sa pour nou tou?\nSo, mon ava envit Leader of Government Business pou fer son bann prezantasyon.\nMersi Mr Speaker e bonzour tou dimoun. Tou dimoun ki a lekout.\nE Mr Speaker, mon premye Mosyon i lir koumsa:-\nMon demande ki sa Lasanble i aprouv apwentman fer par Prezidan Larepiblik, pour ki Mr Vincent Meriton i vin en Minis anba son Gouvernman.\nOk, lot Onorab.\nMr Speaker, mon move ki sa Lasanble i aprouv apwentman Mr Joel Morgan koman Minis.\nMr Speaker, mon demande ki sa Lasanble i aprouv apwentman Madanm Macsuzy Mondon koman Minis.\nMr Speaker, mon move ki sa Lasanble i aprouv apwentman Mr Jean-Paul Adam koman Minis.\nMotion is seconded Mr Speaker.\nMr Speaker, mon move ki sa Lasanble i aprouv apwentman Madanm Mitcy Larue koman Minis.\nMr Speaker, mon move ki sa Lasanble i aprouv apwentman Mr Alain St Ange koman Minis.\nMr Speaker, mon move ki sa Lasanble i aprouv apwentman Mr Christian Lionnet koman Minis.\nMon byen kontan pou segonn sa Mosyon Mr Speaker, Sir.\nMr Speaker, mon move ki sa Lasanble i aprouv apwentman Ms Idith Alexander koman Minis.\nMr Speaker, mon move ki sa Lasanble i aprouv apwentman Mr Charles Bastienne koman Minis.\nThe Motion is seconded Mr Speaker.\nMr Speaker, mon move ki sa Lasanble i aprouv apwentman Mr Didier Dogley koman Minis.\nMr Speaker, mon move ki sa Lasanble i aprouv apwentman Mr Michael Benstrong koman Minis.\nMr Speaker, mon move ki sa Lasanble i aprouv apwentman Mr Wallace Cosgrow koman Minis.\nThe Motion is well seconded Mr Speaker.\nOk. La i enportan pou note ki kantite nonm Minis i an konformite avek Konstitisyon. Setadir, ant 7 a 14. I annan 12 Minis e deba i ouver.\nOnorab Leader of Government Business.\nMr Speaker, ozordi nou pe aprouv Cabinet nouvo Gouvernman elekte, ki’n donn Prezidan Michel en nouvo manda pou diriz sa pei. Desizyon dernyen Eleksyon i kler. Ki sa pep in deside ki se Prezidan Michel e non pa en lot pou diriz nou pei e in demann li pou al fer sanzman neseser pou amelyor plizyer keksoz dan nou pei. Prezidan Michel a son tour, in asir pep Seselwa stabilite ekonomik, politik e sosyal, plis devlopman e meyer service delivery. In mandate ki dan son premye 100 zour, keksoz imedyat i ganny fer. Sa nouvo Cabinet i mark kontinite ki bezwen egziste, si nou anvi ki bann Minis i al dan zot Minister respektif e enplimant sanzman. I annan Minis ki’n la pour plizyer lannen e zot in annan leksperyans plizyer portfey. Zot anmenn leksperyans ki neseser ler sanzman pe ganny fer. Zot anmenn wisdom dan lafason ki sanzman pou ganny enplimante. Zot anmenn en nouvo lapros osi, akoz se sa ki lepep in dir zot al fer. Mesaz pa’n zanmen pli kler ki sa.\nDe lot kote, nou annan en group zenn zonm ek fanm ki’n annan detrwa lannen leksperyans koman Minis. Zot osi zot in komans fer serten travay dan zot Minister respektif. Deza, anba zot direksyon, sanzman ti’n komanse e la ankor enn fwa, Prezidan Michel in dir zot al travay e fer reform neseser, pou amelyor servis ki nou pep i ekspekte.\nNou Lasanble Nasyonal lo kote Parti Lepep, nou krwar dan sa prensip ‘Together’ akoz Sesel i bezwen tou son zanfan. Reform ki ekspekte pran plas dan servis piblik, i reform neseser pou fer ki sa ki nou ofer nou pep Seselwa i plis, pli byen, pli bon, pli efikas e pli efektif. I pa en sanzman detrir pou rekonstrir me en legzanmen, en odit kot nou kontinyen amelyor sa ki byen me arete fer sa ki mal e adopte en nouvo lapros pou fer sa ki byen.\nSa retonbe reform ki nou ekspekte apartir ozordi, swivan laprouvasyon nouvo Cabinet Minis, i al odela en portfey Ministeryel. En Minis i annan en Management, en middle Management, en lower Management e osi lezot travayer ki osi bezwen ganny revwar, ganny reformen, ganny odite e ganny reevalye. Nou felisit bann travayer Servis Piblik ki’n tann lapel nou Prezidan alors, pou redouble zefor pou anmenn ver nou, nou pep en pli bon servis e nou demande ki bann ki pa ankor tann sa lapel, i fer en rezolisyon lannen pou fer li. Fer li pour Sesel, fer li pour nou pei. Fer li koman en patriyot e non pa en partizan. Ankor enn fwa, Sesel i bezwen tou son zanfan.\nMr Speaker, manda Prezidan Michel set en manda lezitim. E Eleksyon in ganny fer e nou tou nou’n desann e eksprim nou. Lepep in koze. Parey Prezidan Michel in dir, nou napa letan pou gaspiye. Nou letan ki nou annan se pou travay ansanm. Zonm, fanm e zanfan Seselwa ki viv Sesel e ki konpran tre byen kwa ki merit fer pour nou tou, mon dir nou tou, al an avan. Sa i demande alors ki nou pep osi i fer sa sanzman ki li menm li i pe rode. Parey nou dir an angle, be the change you want to see.\nSouvandfwa, nou’n koz isi dan sa Lasanble lo en sanzman mindset. En sanzman fason fer, fason azir, fason reazir. Plan Prezidan Michel pour sa prosen 5an se en plan realis. I pa’n promet lesyel ek later me en plan konkret ki pou amelyor lavi nou pep, tenir nou lekonomi, ogmant krwasans e larises e retir bann fleo sosyal ki pe detrir nou. I annan en rezon alors akoz ki Parti Lepep in swazir sa tenm ‘Ansanm’ dan son Eleksyon. Sa set akoz se selman ansanm, nou tou ansanm, ki nou pou kapab realiz sa plan. Sa tenm ‘Ansanm’ alors pe envit ou pou ou osi donn koudmen dan sa devlopman. Nou dan Parti Lepep, nou pa vin pil lo personn. Nou pa la pou kree divizyon. Nou pa la pou detrir Sesel. Nou pa la pou fer Sesel plere. Nou pa la pou viv lo fristrasyon en pep e ankouraz li pou pil lo son prosen, me nou la pou travay ansanm.\nAlors, ou sa enn ki’n santi ou konfize e menm fristre pandan sa peryod Eleksyon, les sa tenm ‘Ansanm’ fer ou reflesir ki ou osi ou annan en par dan devlopman nou pei. E travay ki bann Minis in ganny demande pou fer, merit ganny siporte par ou kontribisyon. Prezidan Michel in dir ki i Prezidan tou Seselwa e son Gouvernman alors i Gouvernman tou Seselwa.\nOu, sa siporter Lepep senser, ou sa enn ki’n sikonbe, fer sakrifis personnel. Donn en koudmen pou anmenn sa mesaz ‘Ansanm.’ Prezidan Michel i konnen ki ou en vre patriyot. Enn ki pa’n les fristrasyon personnel eblouir ou lespri, me enn ki’n met Sesel premye. Mersi. Mersi pou sov Sesel e fer sir ki tou sa ki nou’n travay pou akonplir i ankor la entak e solid. E mersi ki sa mersi pa fini zis ozordi, me ki i anmenn avek li en nouvo lapel pou nou kontinyen travay pour sa nouvo Sesel. sa nouvo ladministrasyon alors, merit vin pli atantif, pli sansib, pli realis, pli pratik, pli rezonnab, san ki nou bliy nou bann prensip nob ki’n anmenn nou kot nou ete ozordi. Zanmi Lepep. Sa Parti Lepep. Sa gro ros i ankor entak parey sa glasi lo Montanny Trwa Frer. En siklonn in soufle lo nou e en lavalas in desann lo nou me ler soley in leve son lannmen, sa gro ros lo Montanny Trwa Frer i ankor reste entak.\nOzordi i letan pou re batir e rekonstrir e prouve ki lepep in fer en bon swa. Pa zanmen oubliye ki nou’n lager kont tou kalite lafors e dan bann pei kot sa in arive, Gouvernman in tonbe. Isi Sesel nou ankor pe debout. Lafors en Parti pa zanmen ganny teste ler i pli for me ler i fer fas avek plis defi. Nou’n al lo fron batay, zot in lager antoure me nou’n sorti venker. Venker avek imilite. Venker avek plis lasazes. Venker avek en leker pou pardonnen e rekonsilye pour lanmour Sesel.\nMr Speaker, mon swet sa nouvo Cabinet Minis tou de bon. Nou senser felisitasyon. Nou’n lo fron batay ansanm e nou pou kontinyen travay ansanm. Pa bliye ki zot Lepep zot. Al travay avek leker Lepep, fason fer Lepep, prensip Lepep pour Lepep Seselwa.\nMr Speaker, ankor dan selman 9 zour soley pe al kouse lo 2015 e byensir nou pe al akey en nouvo lannen 2016. De lot kote pandan sa 9 zour ki’n pase, nou’n annan nou Eleksyon, in annan nesans bann nouvo baba, Dimans Prezidan Michel in sermante, yer nou’n dir adye en bon travayer e zanfan La Digue: e devan sa Lasanble ozordi i Mosyon pou aprouv Cabinet Minis dan Gouvernman.\nMr Speaker, ozordi i plis ki ler pour nou aret en kou, pou en gran moman refleksyon. Me nou bann pli gran refleksyon i devret al ziska pli boner pandan sa enn lannen. Refleksyon lo lannen ki’n pase, sa ki nou’n arive akonplir koman en kominote, koman en etidyan, koman en Travayer Piblik, koman en Sitwayen nou pei.\nLevennman sa dernyen 6 mwan, in devret fer zot realiz en keksoz tre fondamantal senser e serye. Sa se pouvwar Lasanble Nasyonal e pli enportan, pouvwar sa mazorite ki Parti Lepep i annan dan sa Lasanble. Sa menm Parti ki’n donn mwan e ki’n donn zot tiket pou voyaz lo la. Prezidan i apwent son bann Minis e se Lasanble ki konfirm zot dan sa post. An dout mo se nou dan sa Lasanble, ki dir ki pou fer. Se nou ki dir zot, si zot pou vin Minis ou non. Sa ki annan son pei aker, i konn tre byen ki mon pe dir e lo non tou mon bann kominoter, nou dir zot ‘mersi’ pou reste senser avek nou, senser avek nou Gouvernman e senser avek nou Parti.\nMe gar a selwi ki krwar son lanbisyon personnel ti pou pas avan tou. Me dan zis 2 pti mo mon a sey rezim en pti pe, sa ki mon pe sey dir sa. Lekel ki pou krwar si ou pou kraz nou lanmen, sa menm lanmen ki pou ede nouri ou, bers ou, ozordi sa menm lanmen ou krwar ti pou’n fini geri e annan lafors pou leve pou aprouv ou dan post Minis? Sesel i nou pei e parey Prezidan Michel i toultan dir, e yer in repet ankor, Sesel i bezwen lanmen tou son zanfan.\nMr Speaker, mon napa 24an dan sa Lasanble parey Onorab Onorab Charles De Commarmond e osi Onorab Jeovana Charles – tro bokou Charles dan Lasanble.\nParey mon’n dir Mr Speaker, mon napa 24an dan sa Lasanble me selman 4an, e pandan sa 4an mon’n antann nonm en kantite koz lo sa zafer Service Delivery isi dan sa Lasanble.\nPrezidan li menm koman Dirizan sa pei, in met li pli direk: aranz nou, aranz zot. Mwan menm mon randi avek koz lo la. Sa zafer fer dimoun tourn an ron parey toupi, fer zot monte desann – call pas enn – ‘’alo mon pe regarde ki zistans mon dokiman in arive.’’ ‘’Hold on mon a pas ou ek Zorzet. Zorzet i pas ek Pyer. Pyer i transfer call avek Paul e sa dimoun a sak letan, li nek i pe repete menm. Kwa, akfer i pe call sa Minister ouswa sa Departman?\nPa fini Paul pou retourn ankor kot Zorzet li. I poudir, Hold on i ava regarde avek Zertrid si li i konnen ki pe pase. Me plito pas mesaz, Zorzet li i pou dir ou, i ava al vwar ou file, call demen tyeke ouswa menm parfwa repons –‘’Kit ou limero nou a call ou ler nou trouve.’’\nMe nou tou nou konnen ki arive. Sa call pa zanmen vini, ziska sa dimoun i bezwen re call li menm. Bann Zofisye Servis Piblik, se zot ki ansarz servis lepep e zot devret akonpli zot fonksyon avek konpasyon e enparsyalite pou zot ganny respe e konfyans popilasyon. Sa i neseser pou akonpli en bon nivo gouvernans. Bann benefis ki ganny rekolte atraver bon gouvernans i kapab akseler-e devlopman dan nou pei e amelyor lavi e byennet nou pep.\nMr Speaker, i malere pou dir ki an 2015, nou ankor pe tann sa mo ‘Birokrasi’ dan bann Departman Gouvernman. En mo ki nou ti’n devret aret tande depi plis ki 15an pase, ler nou ti antann nonm Prezidan Rene sa letan, dan son Diskour i ti dir, arete ek sa zafer Birokrasi dan bann Departman Gouvernman – arete osi kasyet sa zafer – kasyet file dimoun –donn repons dimoun pou let ouswa telefonn pour zot korespondans. Sete sa menm letan, ki sa zafer sa letan 14 zour pou reponn en let, ti vin Regilasyon.\nMe ki malere ankor 2015, apre sa zafer 14 zour in rarman ganny espekte. Lenformasyon ki piblik i gannyen, pa kredib e i pa presi osi. Piblik i ankor pe monte desann plizyer fwa, zis pou zot vwar en Zofisye. Sa zafer respe piblik ouswa kliyan nepli annan. Dir piblik ki zot pou ganny larepons dan 14 zour e apre sa, piblik i bezwen esper 3 mwan ou menm 6 mwan pou li ganny en repons. Met piblik asize pou plis ki en demi zournen, san mazinen poudir i pe gaspiy letan, larzan, e lenerzi e li menm li i pa pe al travay.\nLalis i long Mr Speaker, e sa bann tel sityasyon ki fer nou piblik fristre. E se sa ki’n arive o kour sa dernyen 5an. Zot ankoler, maltret tou Lorganizasyon Gouvernman e byensir zot zeneraliz tou problenm.\nO kour sa dernyen 4an, sa in vin pli evidan. In vin en zouti politik masiv, ki’n fer alors refoul lo ledo Prezidan li menm ek son Ladministrasyon.\nMr Speaker, mon ankor krwar dan kapasite tou nou bann Minis pou delivre pou sa pep. Me pou arive fer sa, zot zorey i devret vin pli atantif a leokri piblik, lizye pli atantif a zot bann Zofisye dan sakenn sa bann Minister e Departman, pou evite ki enn antre zot, i zwe politik avek Lanplwa, Sekirite, Trankilite, Stabilite, Talan, Tranzaksyon, Demars e pli grav zwe politik avek Lasante, Ledikasyon e Vant dimoun.\nMr Speaker, nou bezwen admet, ki annan Departman ki’n annan bokou lamelyorasyon. Mon profite pou salye devouman e travay dir gran mazorite travayer Seselwa, ki swa dan Gouvernman ou menm dan prive, ki pe kontinyen travay pou byennet e devlopman nou pei, san les politik e lezot diverzans lopinyon vin en baryer anver zot servis pou piblik.\nPou sa minorite ki ankor krwar ki zot kapab kontinyen met file dimoun anba latab, fer dimoun tourn an ron, monte desann, in ariv ler e in plis ki ler pou zot deside ki zot anvi fer, akoz dan Gouvernman pou nepli annan plas pou sa kalite latitid e move fason fer.\nMr Speaker, petet la mon ti a sizere, posibilite annan bann dimoun spesyalman dan Biro Prezidan, ki pou atase direkteman avek bann Minister, sirtou bann pli gran ki ti ava osi zet en latansyon spesyal, lo servis bann Zofisye. Kot Minister Lasante par egzanp.\nMon ti a sizere osi kekfwa kot bann Lopital, Klinik zot ti ava annan bann Hospital e Clinic Managers, ki ava ede dan sipervizyon ladministrasyon sa Klinik, Sant Lasante Lopital. La mon pe koz lo Zofisye ki pa’n kalifye dan domenn Lasante – pa neseserman kalifye dan domenn Lasante me ki kalifye dan ladministrasyon. Zot pou en lot lizye pou sa Minis li menm e pou Prezidan osi.\nMr Speaker, nou pep ozordi in vin enn tre egzizan. Menm tro egzizan, ki zot in perdi preski tou sans larealite: sa menm realite ki’n fer en kantite ganny anbete. Sa realite i se ki napa nanryen ki vin dan dalo e napa nanryen ki zis sorti anler e bat ater. Napa personn ki annan baton mazik. Nou bezwen travay: travay e travay pli dir ankor.\nLarealite se ki lavi ozordi i ranpli avek defi. I Drwa e devwar sakenn de nou, pou debout ferm e plis ki zanmen pou pran nou responsabilite pou travay dir, pou sirmont tou bann defi devan nou. Koman en Parti nou’n prouv sa o kour sa Eleksyon.\nParey nou Motto i dir: Fearless in Dignity. Fas a okenn defi, nou pa per. Sa ki sap nou, nou ava ranmase, rekomans a zero si fodre e ansanm nou pou kontinyen. Prezidan Michel, in montre nou pep e lemonn antye sa an 2008 ler lanmans pwalon ti so, i pa ti taye li. I pa ni ti al dormi e i pa ni menm ti swazir pou al plant ni bannann, ni menm pou asize e triye dan sa lepep lekel ki lera, lekel ki ibou ouswa poul ki i devret proteze dan kazo. Me i ti reste e fer fas kont sa lasaler pwalon e nou osi nou’n aprann tyonbo lanmans pwalon so nou osi e debout ferm kont 5 oponan, pou fer sir ki Sesel pa lev avek en lizye anfle bomaten, zis akoz in plere tou lannwit.\nMr Speaker, set avek menm viger, ki mon salye sa zonm Digwa ki nou’n dir adye yer, akoz in travay ziska son dernyen zour e sete dan son Bitasyon Tomat, Grand Anse La Digue, ki i ti donn son dernyen kouraz. Set avek menm viger ki mon salye bokou fanm e zonm Digwa e osi bann ki sorti Mahe e Praslin, ki menm avan soley i pet montanny, zot in fini leve pou debourye dan zot Guesthouse e menm bann ki al fer 3 ou 4 job.\nPa akoz zot mizer sa msye, en. Digwa i fer 2 a 3 louvraz akoz senpleman, akoz i son swa: akoz in pran loan pou fer son lakaz. Pli tar i trouv li posibilite pou tourn sa lakaz an Guesthouse. I fer 2 ou 3 job akoz i fasil pou fer sa lo nou zil, olye al anpar lanmen avek Welfare.\nLaprev se ki nou dimoun lo La Digue ki lo Welfare, pa zanmen depas 20 dimoun e tou dimoun i dan lanplwa. Laprev ki Digwa i en pep ki’n abitye travay dir e Digwa i konn travay, Mr Speaker. Sa disan travay dir i merit koul dan lavenn tou dimoun, ki anvi vwar nou pei progrese. Napa plas pou lapares lo nou zil ki pe devlop sitan vit. Nou profit tou loportinite ki Gouvernman i met a nou porte, pou debourye olye zis anpar lanmen e espere ki nou pei i kapab fer pour nou.\nE finalman nou’n vwar ki’n arive. Nou’n konn dir ‘mersi’ e set avek 70 poursan ki nou’n dir ‘mersi’ Prezidan Michel. An konklizyon, Mr Speaker, mon reste konvenki, ki nou tou ansanm nou kapab fer nou bann Minister e pei marse – anmenn plis larises e fer lafyerte nou pei. I responsabilite sakenn de nou sa. I nepli tan pou reste deryer e kritike san lev en pti ledwa pou ede.\nMr Speaker, la ki nou pe apros bann moman festivite, mon swete ki tou Seselwa, mon dir tou Seselwa, pe enport ki Parti Politik ou siporte parske letan festivite, napa politik ladan. Nou fer bann bon refleksyon: refleksyon kote nou sorti, kote nou’n arive e kote nou anvi ale. Sa i en swe senser ki mon les avek zot ozordi, akoz si nou pa asize e komans retir tou sa ki pe ris nou deryer, tou sa ki fer nou pa bouze dan nou lafanmir, dan nou lavi, nou pou touzour trouv nou trouv nou dan det, trouv nou pa pe kapab okip nou lekor, okip nou zanfan, okip nou lakour.\nMon swet bonn swe lannen 2016 Prezidan Michel avek tou son Staff, Vis-Prezidan Faure, tou bann Minis, koleg MNA. E tou bann dimoun Seselwa, mon dir zot fet en bon Zwaye Nwel e mon dir zot Meyer Ve. Ki Bondye i kontinyen beni nou zil e beni nou pei.\nMersi Mr Speaker. Bonzour tou Manm koleg Onorab e tou bann ki a lekout.\nMr Speaker, Mosyon devan nou i pour nou aprouv nominasyon bann Minis dan Gouvernman ki’n fek ganny re-elekte. Letan mon get lalis bann Minis, mon vwar ki sa lalis i reste parey. Ki vedir ki sa bann Minis ki pou ganny aprouve, i bann ki’n deza pas devan Lasanble Nasyonal pou zot laprouvasyon. Alors dan sa konteks mon pa pou long.\nTou fason Mr Speaker, mon santi ki i devwar e i responsabilite sa nouvo Gouvernman atraver son bann Manm Lasanble dan Lasanble Nasyonal, pou li rod son bann zonm ek son bann fanm ki li i panse i pou kapab ed zot fer marse sa pei, fer marse zot progranm anliny avek zot bann Polisi e anliny avek zot prensip.\nE tan ka mwan, mon la ozordi pour mwan lans en lapel ek zot sa bann Minis, ki mon konnen pou ganny aprouve. Pour mwan lans en lapel e dir avek zot ki zot devret travay dir e zot devret travay dan lentere tou Seselwa. Pou zot mazin zot pei an premye e pou zot fer sir ki zot travay pour tou Seselwa dan lentere Sesel osi byen ki byensir dan lentere sak Seselwa. San pran kont zot lapartenans politik, ou lapartenans politik sak endividi.\nMr Speaker, mon konsyans koman en Politisyen i dir mwan ki en Minis, i devret a tou repriz travay lo sa nivo ki reprezantatif e ki commensurate avek sa kalite saler ki zot pe gannyen. Zot devret pe travay san diskriminasyon, san ki zot abiz pouvwar, san preferans e tout an respektan bann gran norm enternasyonal an relasyon ek fason ki servis Sekter Piblik i fonksyonnen dan en demokrasi. Mon lapel se pour zot travay an metan bann striktir, ki pou permet tou Travayer Sekter Piblik konnen e konpran kwa ki zot bezwen fer pou zot avanse dan zot travay, pou zot ganny promote e pou zot ganny rekonpanse. Met bann striktir an plas ki pou promot prodiktivite e ki pou deal efektivman avek medyokrite. E sa i devret lo tou nivo.\nBann norm Mr Speaker, i devret ganny etablir pour ki enn fwa pour tou, Seselwa i konn son limit, Seselwa i konn son boundaries dan tou landrwa travay.\nDan lentere Sesel Mr Speaker, politik i devret ganny tire dan Sekter Piblik, politik partizan, politik opoze, politik laenn, politik destriksyon, politik viktimizasyon, i devret ganny met deryer nou.\nMr Speaker, koman bann Minis, zot devret strive pou promot profesyonnalizm, promot travay dir, travay konstriktiv e travay pou byennet Sesel e pour tou Seselwa. Mon swe pour zot, se pou donn Seselwa the best public sector that we have ever seen dan nou pti pei Sesel. Enn kot travayer i ganny respekte, i ganny menm sans, i ganny menm loportinite e kot travay dir i ganny rekonpanse apropriyeman, san pran kont lekel ki’n delivre sa travay.\nMon swet tou bann Minis bon travay e bonn sans e mon demann zot ankor enn fwa pou konsyansyezman Mr Speaker, pou konsyansyezman travay pour tou Seselwa e dan lentere Sesel, olye ki dan lentere personnel. Lepep Seselwa pe demann en servis piblik ki efikas, ki profesyonnel, ki performan e ki enparsyal.\nMr Speaker, mon kontan ki ozordi dan Lasanble Nasyonal mon’n antann menm bann reprezantan lo kote Parti Lepep, pe met zot lipye ater e pe demande ki nou ganny en Sekter Servis Piblik ki profesyonnel e ki respekte tou Seselwa.\nHon Jeovanna Charles.\nMr Speaker, mon kontan pou dir ki mon’n apresye deklarasyon fer par Leader Lopozisyon kot in ganny sans aksepte pou donn nouvo Cabinet loportinite pou travay e travay pou Sesel. Prezidan Michel zour i ti ganny Eleksyon i ti promet tou Seselwa ki i pou travay pou Sesel e pou Lepep Seselwa.\nMr Speaker, i fer mwan en gran plezir pou pran laparol pou sa sesyon apre en moman en istorik an konsekans nou Eleksyon Prezidansyel ki’n fini.\nMr Speaker, mwan osi mon ti a kontan pran sa lokazyon, pou salye e remersye tou zabitan distrik Roche Caiman ki’n renouvle zot konfyans dan Prezidan Michel. Nou dir Prezidan Michel felisitasyon e mersi.\nMr Speaker, swivan Eleksyon Mr James Michel koman Prezidan Larepiblik, sa i swiv ki i bezwen form son Gouvernman. E parey mon’n dir taler, i en plezir ki ozordi mon akey sa bann dimoun ankor enn fwa ki pou form parti son Cabinet. Si Prezidan in swazir zot, byensir in trouv sa ki bon dan zot. In trouve, ki zot ankor annan kapasite e sa kalib pou kontinyen fer sa travay ki zot ti pe fer.\nMr Speaker, tou bann CV in ganny sirkile avek tou Manm Lasanble Nasyonal. Preski tou sa bann dimoun pa nouvo lo lasenn politik. Sa ki tou sa bann Minis i bezwen mazinen se ki zot Lepep e Lepep i travay pou Lepep.\nMr Speaker, Sesel i en pti pei i napa plas pou divizyon. I napa plas pou laenn, napa plas pou egoizm, i napa plas pou konfli antre nou. Lepep in koze e ler Lepep i koze nou ekoute. Nou bezwen respekte swa Lepep. Nou bezwen stabilite pou plis progre. Sesel i bezwen tou son zanfan, Prezidan Michel in dir.\nMr Speaker, Dimans Prezidan in koz lo bann priyorite ki demann latansyon irzan e enn parmi se sa fleo drog kot bokou paran pe soufer e bann zenn pe pran kontrol lakour. I tris Mr Speaker, me sa travay i ekstrememan enportan ki nou tou ansanm nou donn en koudmen pou kapab trouv en solisyon. Ansanm nou bezwen revwar reabilitasyon nou bann viktim.\nTou kou ki ganny met lo paran, ki zanfan i anvi al detox. En paran pa pou zanmen anvoy son zanfan pran drog e i met en lot problenm lo li, akoz i anvi e i vwar ki i anvi son zanfan i sanze. Me pa kapab fer li avek sa pri lavi ki afekte tou fanmir.\nWi, Prezidan, nou tou nou bezwen travay ansanm. Nou bezwen re get sa package an antye. Lokalman e enternasyonalman.\nMr Speaker, Prezidan Michel in pronons li fortman lo en size ki sak fwa mon ganny en loportinite, mon koz lo la e sa se service delivery. Wi, Lepep in koze ankor.\nMr Speaker, yer nou ti vwar en nouvo komansman e bann Minis ki pe ganny aprouve ozordi fodre zot kapab reget e enplimant bann Polisi ki Lepep atraver Prezidan Michel, pe demann zot pou enplimante.\nMr Speaker, in plis ki ler pou nou retir politik dan servis piblik. Nou bezwen annan bann civil servants ki konpran e respekte desizyon Lepep. Nou, nou la koman Politisyen pou nou formil Polisi e donn civil service pou zot enplimante. Sa bann zafer fer dimoun tourn an ron, kas anba, fer li perdi son letan, vin fristre, in ler pou fini dan sa pei.\nMr Speaker, ler en dimoun i ganny en direktiv pou fer en travay, i bezwen fer sa travay byen. Nou bezwen travay. Nou pa kapab pran lord dan nou menm oubyen pran lord sorti lezot landrwa. Nou pa kapab zwe avek dimoun, nou pa kapab anpay nou dimoun, nou pa kapab zwe malis, zwe bibouk pou anpes nou progrese. Nou bezwen konpran tre byen. E letan mon’n koz lo en nouvo komansman, mon pape koz lo nouvo komansman zis pou nouvo Gouvernman. Me ki tou dimoun dan civil service e tou dimoun ki travay dan sa pei i bezwen fer en nouvo komansman.\nMr Speaker, en Ansenyan i la pou edik nou zanfan. I pa la pou fer politik li. En Nurse i la pou donn swen dan Lopital me i pa la pou fer politik. En Travayer Sosyal i la pou ekout problenm en dimoun, me i pa la pou fer politik avek sa dimoun. En Zofisye Lapolis i la pou asir sekirite Lepep Seselwa, me pa pou fer politik.\nMr Speaker, en Tourist Guide i la pou donn servis touris, i pa en azan politik li. En Taxi Driver, i osi la pou servi touris, me i pa la pou fer politik avek nou bann touris. En Cabin Crew osi, i la pou servi touris e non pa pou fer politik.\nMr Speaker, sa pep antye i bezwen konnen, ki nou bezwen nou tou travay ansanm, pou nou ansanm anmenn sa pei pli devan. Lepep in koze e nou bezwen ekoute e mwan mon senserman krwar ki si nou tou nou al ansanm, napa fason ki nou pa pou fer li.\nMr Speaker, pou terminen mon ti a kontan felisit tou sa bann dimoun ki’n ganny nonmen koman Minis. Mon swete ki zot ava fer en bon travay dan zot Minister respektif. Mon demann zot pou vreman asire ki zot menm e zot staff zot regard byennet tou Seselwa e pei osi. Travay i la, nou napa letan. Annou get nou zanfan, nou fanmir, nou pei. Mon vreman swete ki la avek sa nouvo komansman, sa nouvo manda ki sa nouvo Cabinet, nouvo Gouvernman a kapab fer tou posib pou retir politik, lapares ki la mère de toute les vices dan civil service. Pou ki ansanm nou trouv en nouvo latmosfer dan pei ki pou fer nou avans pli devan.\nMr Speaker, ansanm nou pou kapab fer li e ansanm nou pou fer li. A sa moman vreman enportan, mon ti a osi kontan remersi tou bann ki’n travay dir pou anmenn sapei kot in arive ozordi. Nou pou fer li pou Sesel.\nKwa sa zwe bibouk? Ki savedir sa? Ou’n servi sa term zwe bibouk. Ki savedir? Nou annan pou nou rule si i parlmanter ouswa non.\nOnorab Rose, petet ou ava dir nou kwa sa vi ki ou’n dir nou i parlmanter.\nMr Speaker, nou bann Manm Lasanble in koze e nou’n koz tre for lo kwa ki merit ganny fer e nou, nou reste reprezantan Lepep. Nou reste bann reprezantan dan nou distrik e nou osi nou annan travay pou fer, pou siport sa Gouvernman. Nou’n koz en kantite lo bann Minis, lo ki zot merit fer, kote nou krwar merit amelyore.\nE nou isi dan sa Lasanble nou annan 2 rol. Nou’n fer li pandan 4an e mon krwar ozordi parey serten Manm in dir bokou dimoun i bezwen ekout lavwa Lasanble, akoz nou annan en rol oversight: nou annan en rol enportan pou fer sir ki nou Gouvernman i delivre pou Lepep Seselwa. E nou osi nou bezwen renouvle nou langazman. Nou osi nou bezwen fer en odit, nou osi nou bezwen revwar nou travay, nou osi nou bezwen fer en legzanmen de konsyans. Nou osi nou bezwen revwar lafason ki nou’n travay pandan sa 4an e lafason ki nou pe al travay avek sa nouvo Ladministrasyon.\nMr Speaker, nou annan en lot rol e nou rol se ki nou en bann Dirizan dan nou bann distrik respektif e nou depan lo 2 keksoz pou delivre. Nou depan lo kapasite Gouvernman pou delivre e nou osi depan lo nou prop kapasite pou delivre. Pou nou retourn ver Lepep, pou nou re koz avek nou pep, pou nou osi aranz nou. Pou nou osi re dres nou e pou nou osi donn en koudmen e reponn lapel Prezidan pou aranz nou, leve al debrouye pou sa pep.\nAlors nou felisit bann Minis e nou donn zot nou langazman total anver sa travay ki zot pe al fer. Nou donn nou Prezidan nou langazman total anver sa travay e sa langazman ki i pe la fer. Nou donn sa pep ki’n elekte nou dernyen Eleksyon en langazman pa 100 poursan me 200 poursan anver zot pou nou retourn ver zot. Nou’n zwenn zot pandan Eleksyon, zot in koz, zot in eksprim zot mekontantman e nou annan en sans pou nou retourn kot zot, re al dyaloge, re koze e re komans travay apartir ozordi.\nMr Speaker, ou’n demann mwan ki savedir koul bibouk. Koul bibouk se savedir nou pa vin fer ipokrit, nou vin travay avek leker senser, nou vin travay avek lespri kler, lespri onnet e avek en nouvo lenerzi apre sa Eleksyon, pou nou kontinyen fer sir ki pep i fer nou konfyans e ki nou Lasanble nou retourn dan sa Lasanble avek en gran mazorite dan sa Eleksyon ki devan nou.\nBon in ariv ler pou nou pran bann vot, parey nou’n tonm dakor nou pou vot lo sak nominasyon endividyelman.\nNou ava komans avek Mr Vincent Meriton. Tou bann ki an faver ki son nominasyon i ganny aprouve ozordi lev zot lanmen. Okenn ki kont?\nMr Joel Morgan, ki vin en Minis. Tou bann ki an faver. Okenn ki kont?\nKi Madanm Macsuzy Mondon i ganny apwente koman en Minis. Tou bann ki an faver. Okenn ki kont?\nKi Mr Jean-Paul Adam i ganny apwente koman en Minis. Tou bann ki an faver. Okenn ki kont?\nKi Madanm Mitcy Larue i ganny apwente koman en Minis. Tou bann ki an faver. Okenn ki kont?\nKi Mr Alain St.Ange i ganny apwente koman en Minis. Tou bann ki an faver. Okenn ki kont?\nKi Mr Christian Lionnet i ganny apwente koman en Minis. Tou bann ki an faver. Okenn ki kont?\nKi Madmwazel Idith Alexander i ganny apwente koman en Minis. Tou bann ki anfaver. Okenn ki kont?\nKi Mr Charles Bastienne i vin en Minis. Tou bann ki an faver. Okenn ki kont?\nKi Mr Didier Dogley i ganny apwente koman en Minis. Tou bann ki an faver. Okenn ki kont?\nKi Mr Micheal Benstrong i ganny apwente koman en Minis. Tou bann ki an faver. Okenn ki kont?\nKi Mr Wallace Cosgrow i ganny apwente koman en Minis. Tou bann ki an faver. Okenn ki kont?\nTou le12 Mosyon in ganny aprouve e anliny avek Lartik 75(1) Prezidan in osi enform mwan ki son Minis Dezinyen se Mr Vincent Meriton. Alors Mr Vincent Meriton i vin Minis Dezinyen dan sa nouvo Cabinet.\nAvek sa nou’n ariv a lafen nou travay pou ozordi e nou pou zwenn demen bomaten pou nou pran Budget Speech par Minis Finans.


Limour E Fars\tFou e Pli Fou.En zenn dokter ti fek konmans travay dan en lopital mantal. Pa’n son premye sis mwan travay i ti’n fer li son devwar fer en letid aprofondi lo tou son bann pasyan. Ti annan trwa ki li personelman i pa ti ganny en konpran akoz ki zot ti la dan sa lopital. Zot konportman ti parey tou dimoun normal.Sa trwa boug ti leve tou le bonmaten balye lakour lopital, travay lo zarden e apremidi al donn koudmen dan lakwizin san okenn problenm. Pandan en mwan dokter ti sirvey konportman sa trwa boug de pre e i pa ti trouv nanryen mal ek zot, alors i ti deside pour anvoy sa trwa boug se zot. Son lavey avan ki i fer son lanons i deside enform ners an sarz son desizyon.“Dokter sa trwa pasyan wi zot konportman i kalm me mon pa krwar ki zot devret ganny anvoye se zot. Wi zot travay e reazir byen ek lezot dimoun, me mon krwar ki nou devret get zot ankor en pe”, sa vye ners an sarz ki ti’n travay dan sa lopital plis ki 30 an ti dir. Dokter ki dapre li i ti asire ki son dyagnoz ti san pour san ti ensiste, me telman ki ners an sarz ti obzekte sa ti met li dan ensertitid alors i ti deside fer en tes ek sa trwa pasyan. I ti fer sarpantye penn en laport lo en miray dan son biro e met en lok lo la parey ti pou annan ek en vre laport. Sa desen lo miraz ti sitan byen penn ki si en dimoun pa ti get byen pre zanmen i ti pou konnen ki ti en desen.Son apremidi i fer anmenn sa trwa pasyan dan biro e la i dir zot, “mon bann zanmi pandan en bon pe letan mon’n obzerv zot e la mon’n pran en desizyon final ki aparti ler mon fini koz ek zot, zot pou kapab al se zot”. Konman i fini fer son lanons de ant sa trwa boug i lans lo laport e la zot konmans lager pour ouver. En pti moman koudpwen e koudpye ki mele. Trwazyenm pasyan li i pa bouze kot i ti’n asize. I konmans bat lanmen riye ek tou son kouraz. Ners an sarz ki ti lanmenm pe gete i dir ek dokter, “pa mon ti dir ou dokter sa zans latet pa bon gete, desifre ki sa pa en vre laport zot pa kapab desifre.”Dokter ti realize ki vre sa de pasyan ki ti pe lager ek miray latet pa ti bon menm, me sa ki i pa ti konpran sa akoz ki trwazyenm li olye fer parey son de dalon li ti’n prefere riye e bat lanmen, e alors i ti demann li, “akoz ki ou ou pan fer parey ou bann dalon?” “Be sef sa i senp, sa de boug i fou, ou pa trouve ou menm ki zot latet pa bon? Zot lager ek laport me sa ki zot pa konnen se ki lakle laport i dan mon pos, kote zot pou ale si mwan mon pa donn zot lakle oswa si mon pa ouver laport?”Pov dokter finalman i ti’n konpran ki ners an sarz ti annan rezon e ki vre sa trwa pasyan latet pa ti bon menm. Konn-tou i Bite.Marcel ti annan 45 an e ti en boug tre rize. Dan tou konversasyon dimoun, menm ki mazorite fwa pa ti konsern li, i ti rantre ladan e la i ti pas li pour en nespes savan ki konn tou keksoz. Pour kapab fer li ganny swadizan aksepte partou kot i ti ale, nek i ti rakont en ta egzazerasyon e mansonz e fer krwar ki i ti’n pran en bann letid dan diferan domenn e menm travay dan sa bann domenn pandan plizyer lannen. Tou ti mars byen pour li pour en bon pe letan e la nek i ti ganny gete konman en nespes swa-dizan savan.Sa ki Marcel pa ti realize tou dilon pandan ki i pe enpresyonn bann dimoun se ki to-ou-tar, en zour kanmarad ti pou met en lafen ek son ta egzazerasyon e ki en fwa pour tou i pou pas pour sa vre idyo ki i ti vreman ete. I ti’n fer sis mwan depi ki i ti’n al travay dan en gran lotel. Parey son labitid i ti pas son letan fer son bann gran leloz e parey son labitid i ti enterfer li dan tou sa ki ti pas dan son lakoupe. Tou ti mars byen pour premye kat mwan, dimoun pa ti konn li e sitan ki i ti bon lo konvenk dimoun ek son bann rakontaz i ti’n nobou arive konvenk manadyer lotel pour donn li en bann nouvo responsabilite e promosyon, donk plis larzan.Tou ti korek ziska en bo zour tangaz ti leve apre ki ti annan en miting staf sa lotel. Tou bann problenm ki travayer ti leve dan miting, Marcel ti annan en larepons e la sak fwa kan i ti koze nek i ti regorzit menm parol, “dapre mon leksperyans”. Sa ti fer serten travayer fristre. Ti annan en zenn apranti kwizinyen ki li ti en boug fran e tre direk e sa boug apre sitan tenir sa zour ti forse met Marcel dan son plas.“Dir nou Msye, kel az ou annan vreman, i paret mwan ler mon ekout ou koze ki ou menm pli vye ki ou granpapa. Kot nou lakwizin ler ou pase ou dir nou ki ou’n fer 7 an letid aprofondi konman en kwizinyen profesyonnel, kot seksyon menntenans ou dir ki ou en enzenyer e ki ou’n fer letid konstriksyon, letid mekanik e letid dan elektronik, la bomaten ou pe dir nou ki ou en kontab kalifye e ou pe koz ou bann letid dan domenn kontabilite e menm dir ki ou’n fer 10 an dan sa domenn, antou ler mon kalkile i fer 37 an sa ki mon okouran ou’n deklare. Ki kalite kalifikasyon ki reste ki ou pankor met deor?”Marcel pa ti konnen ki pou fer son latet ti’n tro lour pour son likou. Telman ki i ti’n anbarase i ti forse kit miting pran son sak e al se li.


Sa pye dibwa dan rev Neboukadnezar i ganny koupe | Leson Labib pour zanfan\nEn rwayonm parey en gro pye dibwa\nEn zour swar, Neboukadnezar ti ganny en rev ki ti fer li per. I ti kriy son bann konseye e demann zot ki sa rev i vedir. Me personn pa ti kapab eksplik sa rev. Finalman lerwa ti koz avek Danyel.\nNeboukadnezar ti dir Danyel: ‘Dan mon rev, mon ti vwar en pye dibwa. I ti pouse e vin sitan gran ki i ti ariv ziska dan lesyel. Tou dimoun ti kapab vwar sa pye dibwa. I ti annan bann zoli fey ek en kantite fri lo la. Bann zannimo ti reste dan son lonbraz e bann zwazo ti fer zot nik lo son brans. Apre, en lanz sorti dan lesyel ti vini. I ti kriye: “Koup sa pye dibwa ek son bann brans. Me kit son siko ek rasin dan later e met en serk feray ek kwiv otour li. Leker sa pye dibwa pou sanze, i pou nepli parey pour en imen me i pou vin parey pour en bebet. I pou reste koumsa pour set letan. Tou dimoun pou konnen ki Bondye i Sef e i kapab fer nenport dimoun ki i anvi vin lerwa.”’\nZeova ti revel avek Danyel sinifikasyon sa rev. Ler Danyel ti konpran sa rev, i ti per. I ti dir: ‘Mon lerwa, mon ti a swete ki sa i ariv avek ou bann lennmi, me i annan pour fer avek ou. Sa gran pye dibwa ki ti ganny koupe i ou. Ou pou perdi ou rwayonm e ou pou manze zerb parey en zannimo sovaz. Me vi ki lanz ti dir kit siko ek rasin sa pye dibwa dan later, ou pou revin lerwa.’\nEnn an pli tar, ler Neboukadnezar ti anler dan son pale, i ti admir Babilonn e dir: ‘Get sa zoli lavil ki mon’n konstri. Get ki mannyer mon enportan.’ Ler i ti pe koze, en lavwa sorti dan lesyel ti dir: ‘Neboukadnezar! La ou’n perdi ou rwayonm.’\nA sa moman, Neboukadnezar ti vin fou e parey en zannimo sovaz. I ti oblize kit son pale e reste avek bann zannimo sovaz dan lakanpanny. Seve Neboukadnezar ti pouse e vin parey plim en leg e son zong parey grif en zwazo.\nApre set an, Neboukadnezar ti revin parey en dimoun normal e Zeova ti fer li vin lerwa Babilonn ankor. Apre Neboukadnezar ti dir: ‘Mon loue Zeova, Lerwa lesyel. Aprezan mon konnen ki Zeova i sa Enn ki dirize. I abes bann dimoun arogan e i kapab fer nenport dimoun ki i anvi vin lerwa.’\n“Avan maler, i annan lorgey e avan fo pa, larogans.”—Proverb 16:18, NWT\nKestyon: Ki sinifikasyon rev Neboukadnezar? Ki leson Neboukadnezar ti dir i’n aprann?


Sa zonm 29-an ki reste Plaisance pe rimann pour 14 zour tandis ki sa garson 17-an ki reste Anse Boileau i lo rimann pour 7 zour. Tou le 2 sispe ti ganny arete zis apre sa lensidan ki ti raporte avek lapolis ver 4er30 granmaten.\nViktim sa lensidan, sa garson 17-an ki reste Anse Aux Pins i admit dan younit swen entansif kot Lopital Sesel e son kondisyon in ganny dekri koman stab.\nLapolis pe kontiny zot lanket dan sa ka.\nSa 3 zonm ki ti pe rimann koman sispe pour zot lenplikasyon dan lensidan vol an servan vyolans kot en laboutik Sweet Escott le 17 Novanm in formelman ganny sarze devan Lakour Siprenm yer. Tou le 3 akize pou aprezan repas ankour le 10 Desanm.\nEn zonm 22-an ki reste Vilaz Kensi in ganny rimann koman sispe dan 2 ka vol ki’n arive anvil Dimans le 2 Desanm. Sa sispe ki pou repas ankour le 17 Desanm ti ganny arete yer granmaten.\nMichel Laramé aze 64-an ki reste Ma Constance in ganny trouve mor kot son rezidans yer bomaten. Lapolis in inisye en lanket an atandan rezilta letopsi pour determin lakoz son lanmor.\nSete en zonm ki reste pa lwen par lao kot Msye Larame ki ti’n remark son bout lipye dan koridor son lakaz e la i ti al gete zis pour dekouver ki Msye Larame pa ti pe reazir. Sa vwazen ti fer sa dekouvert letan i ti pe desanm pour al travay yer bomaten.\nMsye Larame, ki ti reste tousel, ti plitar ganny sertifye mor par dokter kot klinik Rivière Anglaise.


Bann premye lasanble Temwen Zeova dan lavil Mexico\n“Kan ki nou pou ganny en lot lasanble?”\nI LAFEN Novanm 1932 dan lavil Mexico kot plis ki en milyon dimoun i reste. Zis en semenn avan, bann lalimyer trafik ti fek ganny enstale. Me la aprezan bann dimoun i eksite pour en lot keksoz. I annan bann zournalis kot stasyon tren avek zot kamera pe esper en envite spesyal. Lekel sa envite? Joseph Rutherford, prezidan Watch Tower Society. Bann Temwen ki reste dan sa landrwa osi pe espere pour akeyir Frer Rutherford ki’n vin pour asiste zot lasanble trwa zour.\nMagazin The Golden Age ti dir: “San dout sa lasanble pou ganny rapel konman en levennman enportan dan listwar” ki ede propaz laverite Meksik. Me sa ti en pti lasanble ki zis 150 dimoun ti asiste. Me alor, akoz i ti sitan enportan?\nAvan sa lasanble, laverite pa ti’n propaz bokou Meksik. Depi 1919, i ti’n annan bann pti lasanble, me apre sa lannen, lakantite kongregasyon ti’n diminyen. Ler en biro brans ti ouver dan lavil Mexico an 1929, i ti paret ki keksoz ti pou amelyore, me i ti ankor annan bann lobstak pour sirmonte. Lorganizasyon ti’n donn bann pionye lenstriksyon pour pa fer biznes ek predikasyon an menm tan. En pionye ti sitan ankoler akoz sa ki i ti kit laverite e konmans son prop group letid Labib. Pandan sa menm letan, sirveyan biro brans ti bezwen ganny ranplase akoz son move kondwit. Bann Temwen fidel Meksik ti bezwen lankourazman.\nPandan vizit Frer Rutherford, i ti fer de zoli diskour kot lasanble e senk diskour ki ti ganny transmet lo radyo e sa ti vreman ankouraz bann frer ek ser ki ti’n reste fidel. Sa ti premye fwa ki bann frer ti servi radyo pour propaz sa bon nouvel Meksik. Apre lasanble, en nouvo sirveyan biro brans ti ganny apwente pour organiz sa travay. Aprezan bann Temwen ti ranpli avek devouman e avek laprouvasyon Zeova zot ti kontinyen prese.\nLasanble an 1941, lavil Mexico\nSon lannen apre an 1933, i ti annan de lasanble dan sa pei. Enn ti ganny fer Veracruz e lot lavil Mexico. Bann frer ek ser ti pe travay dir dan teritwar e zot ti pe ganny bann bon rezilta. Par egzanp, an 1931 i ti annan 82 proklanmater. Me an 1941, i ti annan dis fwa plis frer ek ser! Apepre 1,000 dimoun ti al lavil Mexico pour asiste sa lasanble an 1941.\n“ZOT IN PRAN TOU SEMEN”\nAn 1943 bann Temwen ti konmans anons sa lasanble ki son tenm ti “Free Nation’s” ki ti pou ganny fer dan 12 lavil Meksik. * (Vwar not.) Zot ti servi bann plakar pour fer sa. Zot ti pran de gran plakar, azout li ansanm e met li lo zot zepol. En plakar ti tonm devan e lot par deryer. Depi 1936 bann Temwen ti pe servi plakar pour anons zot bann lasanble.\nEn bout en magazin an 1944 ki montre bann frer avek zot plakar dan lavil Mexico\nVi ki sa metod pour anons lasanble avek bann plakar ti telman mars byen lavil Mexico, magazin La Nación ti ekri sa konsernan bann Temwen ki ti pe asiste sa lasanble: “Premye zour, zot ti ganny demande pour envit plis dimoun. Son lannmen, sa landrwa ti tro pti pour tou sa dimoun.” Legliz Katolik pa ti kontan sa ditou, alor zot ti opoz bann Temwen. Me bann frer ek ser pa ti per. Zot ti kontinyen anons sa lasanble. En lot lartik dan sa magazin La Nación ti dir: “Tou dimoun dan lavil ti vwar zot.” I ti kontinyen par dir ki bann frer ek ser ti “ganny transformen pour vin bann ‘plakar’ lanons.” Sa lartik ti osi montre en portre bann frer lo semen lavil Mexico. Anba sa portre i ti annan sa not: “Zot in pran tou semen.”\nBANN LILI KI TI “PLI MOU E PLI SO KI ATER LO LESTIK”\nDiran sa bann lannen, laplipar Temwen ti bezwen fer bann gro sakrifis pour asiste sa detrwa lasanble ki ti ganny fer Meksik. En kantite frer ek ser ki ti asiste sa bann lasanble ti sorti dan bann vilaz izole ki ti lwen avek okenn stasyon tren ek semen. En kongregasyon ti ekri, “Sel laliny ki pas o bor sa landrwa i en laliny telegraf.” Alor bann delege ti bezwen mont zot mile oubyen mars plizyer zour pour al pran en tren ki ti pou anmenn zot dan sa lavil kot lasanble ti pe ganny fer.\nLaplipar Temwen ti pov e zot ti preski napa ase larzan pour al lasanble. Ler zot ti ariv laba, en kantite zot ti reste avek bann Temwen dan sa landrwa, ki ti demontre lanmour ek lospitalite anver zot. Lezot ti dormi dan Lasal Rwayonm. En fwa, apepre 90 frer ek ser ti reste kot biro brans kot zot ti dormi lo bann bwat liv. Sa Yearbook ti dir ki bann frer ek ser ti kontan akoz bann bwat ti “pli mou e pli so ki ater lo lestik.”\nPour zwenn ansanm avek lezot frer ek ser ti vo plis ki nenport sakrifis pour sa bann Temwen. Ozordi i annan plis ki 850,000 Temwen Meksik e zot annan sa menm leta lespri rekonesan. * (Vwar not.) En rapor dan Yearbook lannen 1949 ti dir ki bann sakrifis ki bann frer ek ser ti’n fer pa ti’n diminyen zot devouman pour ladorasyon Zeova. Sak lasanble ki zot ti fer ti “enn bann keksoz ki zot ti koz plis lo la pour en bon pe letan apre.” Sa kestyon ki bann frer ek ser ti toultan demande i, “Kan ki nou pou ganny en lot lasanble?”—Dan nou arsiv Lanmerik Santral.\n^ par. 9 Dapre Yearbook lannen 1944, sa lasanble ti fer bann Temwen Zeova vin byen koni Meksik.\n^ par. 14 An 2016, i ti annan 2,262,646 dimoun ki ti asiste Memoryal Meksik.


Wednesday, 05 May 2021\tCommunique\nLAPOLIS I ANREZISTRE EN 2 YENM FATAL POU 2021.\nLapolis in raporte ki en zonm nasyonalite Ris (Russian) in mor an rezilta en kolizyon ant en loto avek en pti bis yer swar Fairy land dan distrik Anse Royale viza vi avek semen ki mont ver Le Relax.\nDrayver sa pti bis ti resevwar lasistans mediakl pou douler ki I ti pe konplent dan son latet, tandis ki sa Ris ti ganny sertifye mor lopital Anse Royale ver 11:20.\nTes lalkol fer lo drayver sa pti bis ti zero.\nO moman aksidan sa pti bis ti pe fer direksyon sid e loto ti pe desann ver Anse Aux Pins.\nLapolis pe fer lanket dan sa ka pandan ki I esper rezilta letopsi pou etablir kwa kin ekzateman koz lanmor sa Ris 43 an ki ti rezidan kot en letablisman touristik Au Cap.\nAksidan ti ganny raporte avek lapolis ver 10:50 disawar.\nSwivan sa 2 yenm fatal e osi avek lapli ki pe tonmbe tanzantan lapolis pe demann motoris pou pran tou prekosyon neseser letan zot pe deservi larout piblik pou evit aksidan grav oubyen en lot fatal.\nMonday, 26 April 2021\tCommunique\nThursday, 15 April 2021\tCommunique\nLapolis in raporte ki en zonm sispe in ganny anmenn ankour yer Merkredi le 14 Avril kot in ganny rimann ziska le 27 Avril pou lofans kas batiman e vole.\nSa zonm ki reste Les Mamelles ti ganny arete avantyer Mardi le 13 swivan lanket anmennen par lapolis dan en ka raporte stasyon Mont Fleuri bomaten dimans le 11 Avril kot en bizines “Hardware” ti ganny kase e plizyer kalite aytenm ganny vole ladan. Sa vol ti ariv Zone endistriyel Providence.\nManager sa biznes in estimen ki en valer plis ki 250,000 akseswar pou konstriksyon osibyen ki zouti in ganny vole.\nAntretan lapolis pe kontinnyen avek son lanket dan sa ka.\nWednesday, 31 March 2021\tCommunique\nLapolis I anrezitre premye fatal pour sa lannen\nLapolis in raport premye ka fatal lo semen pour sa lannen. Sa I lanmor Luciano Denousse, en zonm 41 an ki ti pe reste dan distrik Anse Boileau.\nMsye Denousse ti drayer en loto ki ti fer kolizyon avek en AYAB yer swar bolanmer Anse Boileau dan kwaze semen ki sorti Montagne Posee. O moman sa aksidan Denousse ki ti pe desann sorti direksyon Mont Posee ti akonpannyen par son garson sonnyen aze 7 an ki li I admit lo ward zanfan avek en lebra kase e lezot douler an rezilta lenpak kolizyon.\nLapolis ti bezwen lasistans zofisye lazans servis tenny dife ek sovtaz pou retir Denousse ki tin pri dan son loto.\nMalerezman sa drayver 41 an ti ganny prononse mor kot sant lasante Anse Boileau kot I tin ganny transporte pou lasistans medikal.\nDrayer Ajab akonpannyen par en pasaze ki ti sorti direksyon Anse a la Mouche pe al ver Barbarons pann ganny preski nanryen an rezilta sa aksidan raporte arive ver 9er diswar.\nAntretan ki lapolis I fer lanket dan sa ka fatal, motoris koman pyeto pe ankor enn fwa ganny demande pou pran plis prekosyon e ekzers plis responsabilite personel letan zot deservi larout piblik pou evite ki bann lensidan trazik parey I arive.\nNote: An 2019 lapolis ti anrezitre 9 ka fatal tandis lannen pase 2020 ti annan 7 ka.\nFriday, 19 March 2021\tCommunique\nKominike Lapolis 18 Mars 2021\nEn zonm 30 an in ganny anmennen devan lakour siprenm yer Merkredi le 17 Mars kot in ganny rimann ziska le 25 Mars. Sa zonm i sispe pou lofans tretman vyolans kont son partener osibyen ki pou lofans koz dimal grav lo en pti fiy 3 an.\nSa 2 lensidan raporte arive lendi le 15 Mars dan distrik Glacis ti ganny raporte kordgard Beau Vallon menm zour. Sa sispe osi ti ganny arete menm zour menm.\nDapre rapor, swivan en largiman kot lakaz, sa madanm tin taye e sot anba miray apre ki sa zonm, son partener tin menas li avek gran kouto, e letan I ti anba miray sa zonm ti anvoy pti fiy 3 an sa madanm ki pa papa son zanfan anba miray kot I ti tap son latet e perdi konesans.\nLapolis pe kontinny lanket dan sa ka.\nEn ziz lakour Siprenm in ozordi apremidi sarz en zonm 43 an pou lofans akt endesan osibyen ki pou seksyelman abiz 2 fiy anba laz. Enn sa pti fiy I aze 7 an tandis ki lot I annan 14 an. Dapre zot levidans sa akize ti komet sa bann aksyon ensinifyan avek zot separeman dan diferan lenstans lannen pase.\nRapor aksyon sa akize ti ganny raporte avek “Unit Child Protection” lapolis le 3 Mars.\nApre formelman sarz sa akize ozordi, sa ziz in larg li lo plizyer kondisyon tel ki I bezwen remet son bann dokiman vwayaz avek lakour, I napa drwa enterfer avek temwen dan sa zafer, I pa sipoze repet tel lofans, I bezwen sinny liv lakour kot lapolis tou le lendi, e finalman I annan en kosyon 50,000 roupi ki I pou bezwen peye si zanmen I kas sa bann kondisyon.\nWednesday, 17 March 2021\tCommunique\nLapolis in raporte ki en zonm 71 an in raporte noye dan distrik Bel Ombre ozordi. Sa lensidan ti ganny raporte avek lapolis par en madanm ver 12:10 apre ki i tin trouv 2 zonm pe anmenn sa msye ater dan zanmerant restoran La Scala.\nDapre rapor sa 2 zonm ki tin al tir zourit, ti trouv sa msye ki abiye al lev kazye pe flote dan lanmer.\nLapolis pe fer lanket an atandan rezilta letopsi pou konfirm lakoz son lanmor.\nWednesday, 10 March 2021\tCommunique\nMonday, 08 March 2021\tCommunique\nKominike konsernan Sant komann lapolis\nDepartman lapolis pe enform manm piblik ki bezwen lasistans atraver son sant komann lo nimero 4288000 oubyen atraver 999 ki sa pa pe posib ansemoman.\nDimoun ki pe rod lasistans atraver sa de nimero pe ganny demande pou plito telefonn nenport ant sa 3 nimero swivan e zot avan ganny asiste.\nLapolis pou enform zot letan ki 4288000 e 999 i retourn anmars.\nMersi pou zot konprenezon.\nThursday, 04 March 2021\tCommunique\nRanforsisman regilasyon kont Covid 19.\nLapolis in raporte ki avek lentrodiksyon fiks penalti 500 roupi ver komansman 2yenm semen Fevriye ziska dimans kin fek pase le 28 en total 299 fiks penalti in ganny servi kont manm piblik kin kas bann regilasyon kont Covid 19.\nSa I enkli groupman ilegal, pa met mask, propriyeter biznes ou building ki pann respekte bann restriksyon lasante piblik etablir an relasyon avek servis ki zot pe ofer osibyen ki kouvrefe/restriksyon lo mouvman parmi lezot.\nI enportant note ki parmi sa 299 fiks penalti I annan dimoun kin deza fini al pey pou zot.\nLapolis pe averti bann ki pakor fer zot peyman pou fer li pli vit posib sinon prosedir pou ganny fer pou zot ka ganny anmenn ankour kot konsekans pou pli grav.\nManm piblik pe egalman ganny fer rapel ki lanmann pou kas regilasyon Covid 19 enpoze par komisyon lasante piblik I kapab ariv ziska 20,000 roupi si ou ganny trouve koupab devan lakour.\nAntreman lapolis pe demann tou dimoun pour pran tou prekosyon neseser e demontre plis korperasyon dan lalit pou ede kas lasenn transmisyon covid 19 dan pei.\nLapolis in raporte ki in etablir idante sa dimoun ki pe marse dan rezyon Mont Fleuri dan en gran rob. Sa personaz ki abir parey en madanm I annefe en zonm. I osi ganny etablir ki sa endividi pou le moman pa ganny bezwen par lapolis pour okenn lofans kriminel.\nEgalman,swivan serten rapor ki I annan dimoun ki pe degiz dan lenz leser pou komet lofans vol dan zanmerant Pointe Au Sel ek Au Cap, lapolis I dir ki I napa rapor formel fer lo sa size ziska prezan. Parkont en rapor fer le 26 Fevriye aswar dan zanmerant Au Cap ti annan lesey vol kot en lakour kot konplenan I dir ki tou lendikasyon ti montre ki enn ant 2 zonm ki ti vin sey vole tin abiy dan en rob.\nSwivan bann tel rapor lapolis pe demann piblik an zeneral pou reste atantif e rapor avek kordgard pli pre bann lensidan sispe ki zot observe dan zot kominote.


Sendikalis Olivier Charles i mor a laz 84-an | Ministry of Youth Sports & Culture\nHome - National Highlights - Sendikalis Olivier Charles i mor a laz 84-an\nSendikalis Olivier Charles i mor a laz 84-an\nSe avek profon regre ek tristes ki Parti Lepep in anons lanmor Msye Olivier Charles, enn bann veteran parti o-pouvwar Sesel e enn bann manm Fondater SPUP/SPPF ek Parti Lepep.\nMsye Charles ti mor yer bomaten Lopital Sesel a laz 84-an apre en tre kourt maladi.\nDan en kominike, Parti Lepep i dir ki Msye Charles – ‘Charlie’ parey tou dimoun ti konn li avek lafeksyon – ti enn parmi premye mobilizater travayer Sesel. Konman en sendikalis angaze, i ti en manm fondater Federasyon Linyon Travayer Sesel (SFWU).\nI ti zwenn SPUP an 1964 e i ti parmi bann manm ki ti servi pli lontan lo Komite Santral sa parti.\nPrezidan Parti Lepep, Msye James Michel, in dekri Msye Charles konman en «zanfan distenge Sesel, en patriyot ki ti lit pour laliberte ek lazistis sosyal».\n«Son lanmor», Prezidan Michel ti azoute, «i atriste profondeman pa zis militan Parti Lepep, me tou Seselwa akoz konba Charlie ti pour tou Seselwa.»\n«Sete en zonm kouraze, en zonm avek bann prensip nob, me en zonm senp, enb, touzour akeyan, ki’n kontribye enormeman dan devlopman nou pei,» Prezidan Michel ti dir.\n«Charlie, par son aksyon ek son vizyon, in tous plizyer zenerasyon Seselwa. Nou pou rapel li sirtou pour son kontribisyon eroik anver konstriksyon en sosyete pli zis e pli ekitab, e pour son konba pour drwa travayer. Parti Lepep in perdi en veritab model, en sours lenspirasyon e en zanmi fidel,» Prezidan Michel ti terminen.\nPer fondater parti, Msye France Albert René, Prezidan Parti, Msye James Alix Michel, ek sekreter zeneral parti, Msye Danny Faure, ensi ki tou manm komite santral Parti Lepep in eksprim zot profon sagren a lanons lanmor Msye Olivier Charles.\nMsye Charles i kit deryer son partener ek son trwa zanfan ensi ki en gran fanmir Parti Lepep.\nDetay servis finerer Msye Charles pou ganny kominike plitar.\nPrevious: Café Paradiso: A breath of fresh air at the departure lounge\nNext: Le Président Michel adresse un message de solidarité au président du Burkina Faso


26enm Festival Kreol-Zenn artis Kreolofonn i enterpret biodiversite\nSa konpetisyon enternasyonal, ki sa lannen in deroul anba tenm «Biodiversite», ti ouver pour tou zenn dan bann pei Kreolofonn aze depi 4 ziska 21-an, avek bi pour devlop zot kreativite, ensi ki zot lapresyasyon valer ek larises Kreol.\nKonpetisyon, ki sa lannen in atir 162 partisipan, ti ganny zize par en group ziri enternasyonal dirize par Seselwaz Christine Chetty-Payet. Lezot manm ziri ti Urny Mathiot sorti Sesel, James Castel sorti Moris e Eliette Danglades sorti La Giyann.\nSe Minis pour Devlopman Kominoter, Lazenes ek Spor Vincent Meriton ki ti lans sa lekspozisyon yer bomaten kot Sant kiltirel Nasyonal dan prezans Minis pour Devlopman Sosyal ek Kiltir Bernard Shamlaye – ki osi tyermenn komite lorganizasyon Festival Kreol 2011, sekreter prensipal pour Kiltir Raymonde Onezime, sekreter prensipal pour Devlopman Sosyal Linda William-Melanie, parmi plizyer lezot envite.\nDan son ladres, Minis Meriton ti dir ki tenm sa konpetisyon – «Biodiversite» – in ofer posibilite bann zanfan pour pran konsyans zot valer dan en lanvironnman kot lefe resofman klima pe kontinyen ogmante e devret ganny arete.\nI ti osi dekrir sa bann zenn artis konman bann pionye sa dinamik kiltirel, atraver soutyen solid ki zot pe anmennen dan sa lalit mondyal pour redwir resofman klima.\n«Zefor artistik, perseverans ek lenerzi ki zot in mete dan zot travay, se sa zot reisit ozordi,» Minis Meriton ti azoute.\nDan kategori 4 a 7-an, se Marlon Vidot sorti lekol primer Takamaka ki’n ranport premye pri par devan Lara Bastienne sorti lekol Endepandan e Anika Louise sorti lekol primer Anse Boileau.\nAamir Chaka sorti lekol Endepandan i gran venker dan kategori 8 a 12-an, swivi dan dezyenm pozisyon par Atrio Labiche sorti lekol Mont Fleuri primer e Marie-Michelle Sinon sorti lekol primer Takamaka.\nDan kategori 13 a 17-an, Anissa Jean sorti lekol Beau Vallon segonder in fini premye par devan Nelly Chang-Tive sorti Plaisance segonder e Angelica Baptiste sorti Pointe Larue segonder.\nHervé Dine sorti lekol Lar Vizyel i gran venker dan kategori 18 a 21-an par devan son de koleg Ashnel Dine e Diane Folette.\nTi osi annan en pri spesyal pour lekol Belonie segonder ki’n sorti premye dan konpetisyon mobil pour dekor lavil Victoria pour lokazyon Festival Kreol.\nBann gannyan dan sak kategori ti resevwar trofe, sertifika ek lezot kado.\nDapre Madanm Chetty-Payet, in annan kategori kot ti tre difisil pour idantifye en gannyan akoz bann artis pa’n toutafe byen enterpret tenm konpetisyon.\nI ti profite pour lans lapel avek bann ansennyan lar, ensi ki lezot dimoun ki pe gid bann zenn artis pour sa konpetisyon, pour pran plis letan e ofer zot plis lasistans ek gidans.\nLekspozisyon «Zenn Artis Lemonn Kreolofonn» pou reste ouver ziska le 31 Oktob e manm piblik i kapab al regarde depi 9er bomaten ziska 5er apremidi.


Ledikasyon Konsonmater-Lalang maternel\nKominik dan en langaz senp e kler i ede kontribye pour swiv bann lenstriksyon ki permet ariv a en bon rezilta.\nSesel nou sanse pour annan trwa lalang nasyonal, enn ladan i nou lalang maternel kreol. Sa i fer ki konsonmater i devret annan swa dan konpreansyon ek lektir. I selman en pe malere parler ki pa tou konsonmater ki kapab lir e konpran bann letiket lo prodwi ek bann formalite ofisyel e prive akoz laplipar pa pe ganny ekri dan lalang maternel ki osi enn nou lalang nasyonal.\nParfwa i annan serten zofisye piblik ki pa menm oule kominik an kreol avek sa menm konsonmater ki annan sa bann difikilte.\nLalang maternel i nou premye langaz ki ganny kominike avek nou menm avan nou nesans. Nou devret fyer e valoriz nou kreol. Konsonmater pa devret zis konn koz kreol me osi fer en zefor pour kapab ekrir kreol.\nNatcof, sa lorganizasyon ki protez drwa konsonmater, pe profit sa lokazyon pour ankouraz tou konsonmater pour aprann lir e ekrir kreol pour zot kapab omwen lir en paz ki swa dan zournal oubyen en liv toulezour.\nNatcof pe osi lans en lapel avek tou sa ki konsernen pour osi ekrir bann dokiman ofisyel ki konsern konsonmater osi an kreol -- sa i enkli bann kontra ek lagreman, form laplikasyon pour bann servis, sirtou bann servis labank.\nSa i ava kontribye dan promosyon lalang maternel dan tou son dimansyon e ki konsonmater a kapab pran en pli bon desizyon dan zot lavi toulezour.